**ILUZII**

*LARISA BĂLAN*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Eram singură în colţul din camera mea...

Atât de singură... şi aerul plecase.

Era pustiu şi întuneric,

Încât nu-mi mai vedeam inima.

Cred ca am pierdut-o undeva,

Pe parchetul rece şi umed,

Acolo unde toate inimile generaţiilor,

Rând pe rând, au murit.

Am deschis fereastra-ntr-un final,

Căci mă sugrumau şoaptele acalmiei...

Şi am văzut deşert!

Eram doar eu, într-o cameră,

Ţintuită de fire de nisip.

Am alergat mult, în soarele rece,

Tremuram de căldura minţii mele,

Mă adânceam mai mult:

Nisipuri mişcătoare...

Nu îmi mai vedeam camera!

Ce delir! Ce agitaţie prin sânge!

Deşertul fugea în valuri pe sub pielea mea,

Precum o sută de licurici.

Parcă luminam...

Atunci am vâzut o oază.

Semăna cu tine aşa mult...

Mi-am chinuit puterile acolo să ajung,

Şi am sorbit din apa îngheţată.

Am sărutat-o,

Te-am sărutat pe lacrimi...

Aşa m-am înecat,

Cu milioane de particule de nisip,

Cu tine,

Cu iluzii...